**Chartring af nyt/nye medlem(mer)**

Det er altid dejligt og festligt, at kunne byde nye medlemmer velkommen i vort fællesskab. Derfor glæder det os, at vi i dag kan optage dig/jer som medlem(mer) af Y’s Men’s Club.

Y’s Men’s klubberne består af mennesker, som ønsker at være med i et åbent og forpligtende kristent fællesskab, hvor de fleste medlemmer har en baggrund i Den danske Folkekirke, KFUM, KFUK, FDF, spejdere m.f.

Y’s Men er godt og socialt fællesskab og kammeratskab for voksne. Det giver personlig udvikling og større livskvalitet for den enkelte.

Som Y’s Man bliver du nu medlem af en international humanitær organisation, hvor såvel kvinder som mænd indbydes til at være med i et fællesskab, grundet på det kristne livssyn og på tværs af de enkelte medlemmers sociale og faglige forhold.

Du bliver dermed en del af et verdensomspændende kammeratskab af personer af enhver tro, som arbejder sammen, i gensidig respekt og hengivenhed og på basis af Jesu Kristi lære.

En Y’s Men’s Club er en klub, hvor vi afholder os fra partipolitisk stillingtagen, men tilstræber gennem aktiv tjeneste, at styrke og yde lederskab i kampen for øget næstekærlighed og forståelse mellem folkeslag, på tværs af nationale, religiøse og kulturelle forskelle.

**Y’s Men’s bevægelsens motto er**: ”***at vedkende sig den pligt, der følger med enhver ret”*** - en konstant udfordring til os om at vægte pligter frem for rettigheder.

Y’s Men’s bevægelsen har kun aktive medlemmer, som gerne vil være med til at yde en tjeneste og fremskaffe, styrke og yde lederskab.

**Der er et dobbelt sigte med vort virke og vore mål i Y’s Men’s klubberne:**

* Vort formål er at støtte og tjene.

Derfor er en Y’s Men’s klub tjenesteklub på stedet, hvor man bor. Det er vigtigt, at alle medlemmer føler sig som en del af klubben. Det vil sige, at man har et medansvar for klubbens eksistens og tager aktivt del i klubbens aktiviteter. At man som medlem er indstillet på, loyalt, at støtte klubbens projekter og støtte KFUM & KFUK og kirkelige foreninger i arbejdet for at nå målet om at udbrede evangeliet om Kristus.

* Det andet formål er at prioritere kammeratskabet og fællesskabet højt. **Alle** skal kunne føle sig godt tilpas, være med i et frivilligt arbejde og udvikle personlighed og udvide horisonten.
* Hvis du/I er rede til at anerkende vort formål og dets betydning og loyalt tjene under dette formål? Så: sig ja!

Et fællesskab i Y’s Men’s klubben giver vilje og kræfter til at tjene, og det praktiske arbejde med opgaverne styrker fællesskabet og livskvaliteten. Dermed er vi inde i en god cirkel.

Som Y´s Man har du ret og pligt til at bære vort emblem. Emblemet består af en ligesidet trekant. Det er KFUM´s internationalt kendte symbol, der peger på sammenhængen mellem Ånd, Sjæl og Legeme. Øverst i trekanten står ordet INTERNATIONAL. Det fortæller om vor bevægelses verdensomspændende karakter. Bogstavet Y stammer fra den engelske betegnelse for KFUM og KFUK. Det fortæller om vort tilhørsforhold til KFUM & KFUK.

Stjernen symboliserer Betlehemsstjernen, der førte de tre vise mænd til Kristus. Sådan skal denne stjerne også minde os om vor bevægelses idé. (Emblemet overrækkes)

Du kan læse mere om Y’s Men’s bevægelsen i medlemsbeviset og meget mere på Y’s Men Region Danmarks hjemmeside, <http://www.ysmen.dk/> som også er medlemmernes informations side mv.

Hermed ønskes du/I velkommen i Club og i den internationale sammenslutning af Y’s Men’s klubber.

**Tillykke med optagelsen i Y’s Men’s bevægelsen.**